Negara Ukraine

Negara Ukraine (), kadang-kadang juga dikenali sebagai Hetman Kedua (), ialah sebuah kerajaan anti-Bolshevik yang wujud di sebahagian besar wilayah Ukraine moden (kecuali Ukraine Barat) dari 29 April hingga 14 Disember 1918.

Kerajaan ini ditubuhkan oleh pihak tentera Jerman selepas Majlis Pusat Republik Rakyat Ukraine yang cenderung kepada sosialisme dibubarkan pada 29 April 1918. Negara Ukraine ketika itu diperintah oleh Pavlo Skoropadskyi, yang bergelar Hetman seluruh Ukraine. Beliau mengharamkan semua parti politik berhaluan sosialis dan membentuk satu barisan anti-Bolshevik bersama Negara Rusia.

Bagaimanapun kerajaan ini runtuh pada Disember 1918 apabila Skoropadskyi digulingkan, dan Republik Rakyat Ukraine kembali berkuasa melalui sebuah pemerintahan baharu yang dikenali sebagai Direktorat.

 Sejarah 
Akibat serangan Bolshevik, kerajaan Republik Rakyat Ukraine yang pada awalnya mengamalkan dasar antiketenteraan terpaksa mencari bantuan tentera selepas Kyiv ditawan pada 9 Februari 1918 oleh Mikhail Muravyov. Pada hari yang sama, Ukraine menandatangani Perjanjian Brest-Litovsk dengan Kuasa Tengah. Menjelang bulan Mac, semua tentera Bolshevik Rusia dikeluarkan dari wilayah Ukraine. Untuk menghalang serangan susulan, Jerman menubuhkan Kumpulan Tentera Kyiv yang diketuai oleh Fil Marsyal Hermann von Eichhorn.

Pada April 1918, hubungan antara pihak berkuasa Ukraine dan tentera Jerman menjadi tegang apabila kerajaan Vsevolod Holubovych disyaki terlibat dalam penculikan Abram Dobry, tokoh penting dalam urusan kewangan antara Jerman dan Ukraine. Eichhorn bertindak mengeluarkan dekri yang membenarkan mahkamah tentera Jerman mengambil alih kes-kes jenayah di Ukraine. Holubovych membantah tindakan ini dalam sidang Rada Pusat kerana menganggap ia campur tangan besar terhadap kedaulatan Ukraine.

Pada 29 April 1918, satu kongres besar pengeluar gandum diadakan di Kyiv. Pavlo Skoropadskyi hadir dan dipilih sebagai Hetman Ukraine. Beliau kemudian diberkati oleh wakil gereja di Dataran St. Sophia, dan pada malam yang sama penyokongnya merampas bangunan kerajaan utama. Menjelang keesokan harinya, pasukan elit Rada Pusat iaitu Askar Bersenapang Sich dilucutkan senjata. Skoropadskyi mengisytiharkan manifesto kepada seluruh bangsa Ukraine dan memperkenalkan sistem pemerintahan sementara yang baharu.

Skoropadskyi bekerjasama rapat dengan tentera Jerman dan Austria-Hungary, yang menyebabkan beliau tidak popular dalam kalangan petani Ukraine. Walaupun negara mengekalkan simbol kebangsaan seperti lambang tryzub dan bendera, reka bentuk bendera diubah. Pasukan Askar Bersenapang Sich dibubarkan bersama unit "Bluecoats", iaitu askar Ukraine yang dibentuk daripada tawanan perang di Jerman dan Austria-Hungary.

Penentangan dalaman tercetus apabila kerajaan merampas bekalan makanan dan memulangkan tanah kepada golongan tuan tanah kaya. Pihak penentang melakukan sabotaj dan membakar harta kerajaan. Pada Julai 1918, Hermann von Eichhorn dibunuh. Pada bulan Ogos, gabungan anti-Skoropadskyi berjaya memaksa beliau membentuk semula Askar Bersenapang Sich. Apabila Kuasa Tengah hampir kalah dalam Perang Dunia Pertama, Skoropadskyi mula mencari sokongan daripada golongan konservatif Rusia dan mencadangkan penyatuan dengan Pergerakan Putih pimpinan Anton Denikin, yang semakin menjejaskan sokongan rakyat Ukraine terhadapnya.

Pada Disember 1918, Skoropadskyi digulingkan dan satu pemerintahan baharu ditubuhkan dalam bentuk Direktorat sebagai kesinambungan Republik Rakyat Ukraine.

Pemberontakan Anti-Hetman
Hampir keseluruhan pegawai atasan angkatan tentera Negara Ukraine terdiri daripada bekas pegawai Tentera Darat Imperial Rusia. Kebanyakan mereka sebenarnya tidak menyokong perjuangan kebangsaan Ukraine, sebaliknya melihat perkhidmatan itu sekadar cara untuk terus hidup dalam keadaan sukar. Pada masa yang sama, majoriti rakyat belum mempunyai kesedaran nasionalisme yang kuat dan lebih cenderung kepada fahaman sosialis serta komunis.

Selepas gencatan senjata yang menamatkan Perang Dunia Pertama, golongan sosialis Ukraine menubuhkan Direktorat Ukraine. Pasukan tenteranya kebanyakannya terdiri daripada Askar Senapang Sich dan unit "Greycoats". Walaupun tentera Jerman dan Austria masih berada di Ukraine, mereka tidak lagi berminat untuk berperang. Ramai askar yang sebelum ini setia kepada Skoropadskyi berpaling tadah dan menyertai Direktorat.

Pada 16 November 1918, pertempuran tercetus bermula di Bila Tserkva. Skoropadskyi terpaksa bergantung kepada ribuan pegawai Pengawal Putih Rusia yang melarikan diri ke Ukraine dengan niat menyertai Tentera Sukarelawan pimpinan Anton Denikin di kawasan Sungai Don. Mereka dikumpulkan dalam satu "Kor Khas", tetapi gagal mempertahan kemaraan pasukan Direktorat yang dipimpin oleh Symon Petliura.

Akhirnya, pada 14 Disember 1918, Skoropadskyi melepaskan jawatan sebagai Hetman apabila Tentera Rakyat Ukraine menawan Kyiv. Beliau melarikan diri ke Switzerland dan kemudian ke Jerman dengan menyamar.

 Geografi 
Negara ini terletak di Eropah Timur, di sepanjang bahagian tengah dan hilir Sungai Dnieper, serta di pesisir Laut Hitam dan Laut Azov. Negara Ukraine ketika itu merangkumi sebahagian besar wilayah Ukraine moden, kecuali Ukraine Barat, Budjak dan Krimea. Wilayahnya juga melangkaui sempadan hari ini hingga ke kawasan yang kini termasuk Rusia, Belarus, Moldova dan Poland.

Di bahagian timur laut, Ukraine menetapkan satu garis pemisah awal dengan Republik Sosialis Persekutuan Soviet Rusia (RSPSR). Di timur, ia bersempadan dengan Republik Don. Di selatan, terletak Laut Hitam dan Laut Azov, manakala Semenanjung Krimea berada di bawah pentadbiran Kerajaan Wilayah Crimea yang dipimpin oleh Maciej Sulkiewicz. Di barat daya sepanjang Sungai Dniester, Ukraine bersempadan dengan Kerajaan Romania. Di barat pula, Ukraine bersempadan dengan Empayar Jerman dan Austria-Hungary. Di utara, terletak wilayah-wilayah yang diduduki Jerman (Ober Ost) serta Republik Rakyat Belarus.

 Pembahagian pentadbiran 
Pembahagian pentadbiran Ukraine pada tahun 1918 masih mewarisi sistem Empayar Rusia. Unit terbesar ialah gubernia (wilayah atau negeri), yang dibahagikan kepada daerah (povit) dan seterusnya kepada kawasan luar bandar (volost). Struktur ini digunakan secara meluas sebelum perubahan besar cuba diperkenalkan.

Pada 4 Mac 1918, Majlis Pusat Ukraine meluluskan satu pembaharuan pentadbiran baharu yang menggantikan sistem lama. Mereka merancang untuk membahagikan Ukraine berdasarkan sistem zemlia (tanah/wilayah besar) dan memansuhkan sistem gubernia serta povit. Bagaimanapun, rancangan ini tidak sempat dilaksanakan sepenuhnya kerana tergendala oleh rampasan kuasa Pavlo Skoropadskyi pada 29 April 1918.

Kemudian, selepas Ukraine berada di bawah pemerintahan Soviet, sistem gubernia dimansuhkan sepenuhnya pada tahun 1925. Ia digantikan dengan sistem baharu iaitu okruha (wilayah) dan raion (daerah), yang menjadi asas pentadbiran Soviet seterusnya.

+Kegabenoran, okruha and dan wilayah dituntut Negara Ukraine Unit  Pusat bandar  Starosta  Zhytomyr  Dmytro Andro  Katerynoslav  Ivan Chernikov  Kyiv  Ivan Chartoryzky  Kamianets  Serhii Kyselov  Poltava  Serhii Ivanenko  Kharkiv  Petro Zalesky  Kherson  Semen Pyshchevych  Brest-Litovsk  Oleksandr Skoropys-Yoltukhovsky  Chernihiv  Mykola Savytsky  Mozyr    Berdiansk    Simferopol    Katerinodar 

 Agama 
Menurut "Undang-Undang Sistem Negeri Sementara Ukraine", kedudukan utama di negara ini dipegang oleh agama Ortodoks Kristian. Pada masa yang sama, warganegara Ukraine yang menganut agama lain diberi hak untuk mengamalkan kepercayaan dan upacara mereka sendiri.

Gereja Ortodoks Rusia dan kemudiannya Gereja Ortodoks Autosefalus Ukraine, menguasai wilayah tengah dan timur Ukraine. Bagaimanapun, di Ukraine Barat berlaku ketegangan antara penganut Ortodoks, Yunani Katolik, Rom Katolik dan Yahudi. Dalam konflik ini, Kementerian Kepercayaan Agama Ukraine dan Majlis Menteri memberikan sokongan moral dan kewangan kepada pendeta Ortodoks.

Pada 25 Jun, kerajaan memperuntukkan 3 juta rubel untuk membantu para pendeta yang berpindah ke wilayah Volhynia, Kholmshchyna, Grodno, Podolia dan Polesia yang disertakan ke dalam Negara Ukraine. Manakala pada 2 Julai, sebanyak 120,000 rubel diperuntukkan untuk menyara kehidupan para pendeta Ortodoks di wilayah Kholmshchyna, Podlachia dan Polesia.

 Catatan 

 Pautan luar 

 The Ukrainian National Republic and the Struggle for Independence, 1917–1921 at the Internet Encyclopedia of Ukraine

Category:Sejarah Ukraine
Category:Penubuhan 1918
Category:Pembubaran 1918
Category:Bekas negara pelanggan
Category:Bekas pemerintahan beraja di Eropah
Category:Gerakan kemerdekaan Ukraine
Category:Kerajaan sementara
Category:Diktator ketenteraan